Ditsem Nuus - Riviere wêreldwyd al meer besoedel
Op ‘n onlangse navorsingskonferensie in Wene, Oostenryk, is inligting gerapporteer dat die volume farmaseutiese middels wat deur menslike afval in riviere en ander waterweë beland teen die huidige tempo binne drie dekades met sowat 67% sal toeneem. Hoë konsentrasies van farmaseutiese middels soos antibiotika, hormone wat estrogeen bevat, psigiatriese middels soos antidepressante, antihistamiene en pynstillers word al meer in varswaterbronne gevind.
Die konsentrasies van middels waarin hormone voorkom, is so hoog dat dit al gelei het tot geslagsverandering by visse en amfibieë. Veral anti-inflammatoriese middels soos Diclofenac, wat in bv. Voltaren, Cataflam en Zipsor voorkom word as uiters gevaarlik vir die omgewing bestempel. In Suid-Asië het die voorkoms van hierdie middel in die natuur al gelei tot die uitsterf van drie spesies aasvoëls.
N.a.v. die konferensieverslae is internasionale moniteringsmeganismes ingestel om besoedeling in varswaterbronne wêreldwyd te monitor en te kodifiseer, sodat tydig op gevaarseine gereageer kan word. Hoe effektief Suid-Afrika by hierdie internasionale monitering ingeskakel het, is nie bekend nie.
Gelees 699 keer
Vordering met herwinning van plastiekbottels